
VEGETÁCIÓK HATÁSA A MAGYAR VIZSLA UTÁNKERESÉSÉRE

A kutyák részvétele a vadászatokon már ősidők óta megfigyelhető, hiszen már akkor felfigyeltek a megfelelően betanított kutyák fontos szerepére a vadászatok során. A tudatos tenyésztési munka eredményének köszönhetően azóta különböző fajta és munkacsoportok alakultak ki. Az apróvadvadászatok szinte nélkülözhetetlen hozzátartozója lett a jól kiképzett vadászkutya. Az, hogy a nagyvadvadászathoz is szükséges megfelelő vadászkutya, azt már kevesebben ismerik el. Pedig a megsebzett nagyvad megkeresésében sokszor szintén nélkülözhetetlen egy kutya segítsége, nem csak etikai, hanem gazdasági szempontból is, hiszen különösen a trófeás példányok terítékre hozása igen jelentős gazdasági érdek is. Ennek a feladatnak a teljesítésére a vérebek használata terjedt el, de a magyar vizsla is tökéletesen alkalmas rá, főleg az őz utánkeresésre, melyre a vérebet nem szívesen használják.
Dolgozatomban a vadászkutyák használatának fontosságára és szükségességére szeretném felhívni a figyelmet, továbbá arra, hogy egy jól kiképzett vadászkutya milyen gazdasági értéket képvisel az általa nyújtott munkával; a magyar vizsla utánkeresésre való hajlamának és teljesítményének vizsgálatán és bemutatásán keresztül. Munkám során a magyar vizsla bevezetését és az utánkeresést befolyásoló különböző tényezők hatását értékelem 5 vegetációtípus esetén.
A vizsgálatok során saját 4 éves rövidszőrű magyar vizsla kan kutyámmal dolgoztam és egy Vista típusú GPS készüléket használtam. Az adatokat a MapSource és az ArcView programok segítségével dolgoztam fel. Az adatokat a térképre történő felvitel után statisztikai módszerekkel hasonlítottam össze (SPSS szoftver segítségével) és vizsgáltam a köztük lévő eltéréseket vagy egyezéseket.
Az eredményeimben megfigyelhető, hogy minél több csapát dolgoztunk ki, a kutya annál pontosabban tudta követni a csapát és a tempója is lassabb lett, a csapa hossza azonban nem befolyásolja a kutya munkáját. A csapa kidolgozásánál látható volt, hogy a különböző vegetáció típusok másképp hatnak a kutyára, melyet a GPS mérések is igazolnak. Megfigyelhető volt, hogy a meleg és a szárazság miként befolyásolják a kutya munkáját. A magasabb növényborítottságnál jobban megmaradnak a szaganyagok a talaj közelében és ezáltal pontosabban tudta követni, míg az alacsony növényborítottság és a száraz talaj rontották a munka pontosságát.



